Predkladacia správa

 

	Predkladaný materiál je spracovaný na základe uznesenia vlády Slovenskej republiky č. 963/04 k návrhu štátneho rozpočtu na rok 2005 bod C.16 (Príloha č. 7, bod 2), v ktorom sa ukladá ministrom:
 
	„nezačínať bez predchádzajúceho súhlasu vlády z kapitálových výdavkov štátneho rozpočtu obstarávanie stavieb a zmien dokončených stavieb, ktorých obstarávacia cena je   100 mil. Sk a viac“.
 	
	Ministerstvo obrany Slovenskej republiky zabezpečuje plnenie základných úloh vyplývajúcich zo vstupu Slovenskej republiky do NATO a s tým súvisiacej nevyhnutnej funkčnej kompatibility a vybavenosti letísk členských štátov NATO. V rámci plnenia týchto úloh sa bude realizovať rekonštrukcia hangáru č. 2 na vojenskom letisku Kuchyňa. 

Rekonštrukciou a dostavbou hangáru č. 2 sa zmodernizujú a doplnia prevádzky nevyhnutné k údržbe a servisu lietadiel AN-26, AN-24, L-410 s priestorovými úpravami pre možnosť ich uzavretia v hlavných pracoviskách. Okrem týchto priestorov sú v objekte riešené aj dielne, sklady, kancelárie pre stálych a externých pracovníkov, učebne a sociálne priestory. Objekt bude vybavený aj technickým zázemím s kotolňou, trafostanicou, kompresorovou stanicou, prístreškami pre mobilnú technológiu obsluhy vojenskej letovej techniky (SUEZ) a inžinierskymi sieťami. 

Na základe schváleného stavebného zámeru a súhlasu MF SR č. 093/2001-44 bol vypracovaný realizačný projekt, z ktorého vzišiel celkový náklad stavby (hlava I. až XI.) v čiastke 94 872 tis. Sk bez DPH, čo spolu s DPH predstavuje čiastku 112 784 tis. Sk. 

Schválením predkladaného materiálu budú vytvorené podmienky pre začatie procesu obstarávania realizácie predmetnej akcie v roku 2005. Ukončenie akcie je plánované v roku 2006. Predpokladané náklady vo výške 112 784 tis. Sk budú hradené v plnom rozsahu z bežných výdavkov rozpočtovej kapitoly Ministerstva obrany SR.